|  |  |
| --- | --- |
|  |  |

**Høringsnotat om udkast til forslag til lov om ændring af lov om miljøbeskyttelse (Præcisering af anvendelsesområde for udvidet producentansvar for elektrisk og elektronisk udstyr)**

Udkast til forslag til lov om ændring af lov om miljøbeskyttelse (Præcisering af anvendelsesområde for udvidet producentansvar for elektrisk og elektronisk udstyr) har været i høring fra den 22. november 2024 til den 20. december 2024.

Lovforslaget giver ministeren bemyndigelse til at tilpasse den danske implementering af udvidet producentansvar for elektrisk og elektronisk udstyr (WEEE) i overensstemmelse med Europa-Parlamentet og Rådets direktiv (EU) 2024/884 om ændring af direktiv 2012/19/EU om affald af elektrisk og elektronisk udstyr (WEEE).

Udkastet har været sendt i høring hos foreninger, relevante erhvervsorganisationer m.fl. og har ligget på Høringsportalen i høringsperioden. Miljø- og Ligestillingsministeriet har modtaget 2 høringssvar fra: Dansk Producentansvar og Brancheforeningen Cirkulær. CFU – Centralorganisationernes Fællesudvalg har tilkendegivet, at de ingen bemærkninger har til lovforslaget.

I det følgende gengives høringssvarenes hovedtræk, og Miljø- og Ligestillingsministeriets kommentarer hertil er anført i kursiv. For detaljerede oplysninger om svarenes indhold, henvises til de fremsendte høringssvar, som kan ses på Høringsportalen sammen med høringsnotatet.

Dansk Producentansvar (DPA) finder det uhensigtsmæssigt og retssikkerhedsmæssigt udfordrende, at ministeriet ændrer i datoer bagudrettet, idet der kan forekomme producenter, som har finansieret affaldshåndtering af elektrisk og elektroniskudstyr, i en afgrænset historisk periode, hvor de ikke var forpligtiget til det.

*Bemærkningerne giver ikke anledning til ændringer i lovforslaget.*

Brancheforeningen Cirkulær har ingen kommentarer til det foreliggende lovforslag, men udtrykker undren over, at Miljø- og Ligestillingsministeriet ikke udnytter muligheden for at fastsætte regler, der indebærer, at producenterne dækker alle omkostningerne til affaldshåndteringen af WEEE, dvs. også den indsamling af WEEE, som kommunerne i dag står for. Brancheforeningen Cirkulær henviser til tidligere høringssvar fra 13. december 2019 ifm. forslag til ændring af lov om miljøbeskyttelse (producentansvar) (dvs. lov nr. 807 af 09/06/2020 om ændring af lov om miljøbeskyttelse) for uddybning.

*Bemærkningerne giver ikke anledning til ændringer i lovforslaget.*